**אריה אזולאי** (נולד ב-9 ביולי 1933) הוא איש חינוך ואיש ציבור ישראלי, בעל תואר דוקטור ליהדות מהאוניברסיטה העברית בירושלים. בעבר כיהן בין היתר כראש העירייה השלישי של אשדוד וכיושב ראש הוועדה הקרואה באופקים.

ביוגרפיה
--------

אזולאי נולד בעיר פאס שבמרוקו ובנעוריו היה חבר בארגון הבונים, ראש הסניף בפאס ולאחר השתלמות בירושלים בשנת 1952, עמד בראש ההנהגה הארצית של התנועה במרוקו.

אזולאי עלה לישראל עם רעייתו באפריל 1955 והצטרף לקיבוץ דורות. הוא יצא בשליחות תנועת הבונים לארגנטינה, שם סייע למוסד בלכידת אדולף אייכמן[דרוש מקור] ובעקבות זאת גורש מארגנטינה.

אזולאי עבר לקיבוץ ברור חיל והיה הראשון בקיבוץ שיצא ללמוד באוניברסיטה. לאחר שקיבל תואר ראשון בהיסטוריה ובספרות היה יו"ר ועדת החינוך והיה ממייסדי בית חינוך שער הנגב. אף על פי שהזדהה עם האידאולוגיה של הקיבוץ, עזב אזולאי מכיוון שלא התאפשר לו להמשיך בלימודים לתואר שני, ועבר לאשדוד. במסגרת התואר השני כתב עבודה על ביקורו של משה מונטיפיורי במרוקו והשלכות הביקור.

לאחר סיום לימודיו יצא בשליחות אגף הנוער והחלוץ של הסוכנות היהודית לפריז. בשנת 1972 שב לישראל, להקים ולנהל את תיכון מקיף ג' ע"ש רוגוזין שברובע ד'. בשנת 1981 נבחר לכהן כמזכיר סניף מפלגת העבודה באשדוד ובבחירות המוניציפליות בשנת 1983 נבחר לתפקיד ראש עיריית אשדוד מטעם מפלגת העבודה, תפקיד בו כיהן עד לשנת 1989, במשך קדנציה אחת. במהלך כהונתו של אזולאי כראש העירייה, התרחבה אשדוד דרומה לעבר חולות ניצנים ונבנה רובע הווילות רובע ט"ו.

אזולאי עם אלן ז'ופה, ראש העיר התאומה בורדו, בביקור באשדוד, עם ראש העירייה ד"ר יחיאל לסרי וממ"ק גבי כנפו, 2013
ביוני 1986 נעצר באופן מתוקשר והוחזק במעצר במשך עשרה ימים, במסגרת חקירה בהאשמות של לקיחת שוחד. לאחר מספר חודשים נסגר התיק לאחר שלא נמצאו ראיות לטענות נגדו ובעקבות העובדה שפעיל של מפלגת העבודה שהעיד נגדו חזר בו מעדותו מספר ימים לאחר שנעצר. אזולאי טען שהוא נפל קרבן לעלילה מצד יריבים פוליטיים והתלונן על תנאי המעצר המשפילים והעדר נורמות לחקירת אישי ציבור. בעקבות סגירת התיק דרש מאמר מערכת של מעריב להפיק לקחים מהפרשה בעניין הקלות בה עוצרים חשודים ומאריכים את מעצרם.

לאחר סיום כהונתו כראש עיריית אשדוד, כיהן כיו"ר הדירקטוריון של החברה למתנ"סים וכראש המחלקה לעליה ולקליטה של הסוכנות היהודית.

ב-25 בספטמבר 2007 מונה ליו"ר הוועדה הקרואה באופקים על ידי שר הפנים מאיר שטרית. ביולי 2008 הודיע על התפטרותו מתפקידו כדי להתמקד בכתיבת עבודת דוקטורט. במקומו, כראש ועדה קרואה, מונה צביקה גרינגולד.

בשנת 2023 יצא לאור ספרו של אזולאי "**ציוני כל הדרך**", בהוצאת הספרייה הציונית העולמית, ומוסד ביאליק.

בינואר 2024, לקראת הבחירות לרשויות המקומיות בישראל (שנדחו בעקבות מלחמת חרבות ברזל), הביע את תמיכתו ברשימתו של יניב קקון למועצת העירייה, תנועת "אשדודים".

השכלה
-----

בוגר תואר ראשון בהיסטוריה של העם היהודי ותואר שני בספרות עברית, שניהם מ"האוניברסיטה העברית" בירושלים. ביוני 2011 קיבל תואר דוקטור מהחוג ליהדות בת זמננו מהאוניברסיטה העברית בנושא תנועות הנוער היהודיות במרוקו בשנים 1944–1964. העבודה ראתה אור ב-2012 בהוצאת הספרייה הציונית כספר בשם: "נוער בסערה: תנועות הנוער היהודיות במרוקו".

חיים אישיים
-----------

אזולאי מכהן כיו"ר ברית יוצאי פאס. הוא מתגורר באשדוד עם אשתו, רחל. לזוג שני בנים – עופר ואיתמר, ובת, אסתר.

קישורים חיצוניים
----------------

|  |
| --- |
| 
**עיינו גם בפורטל**

**פורטל אשדוד** הוא שער לכל הנושאים הקשורים בעיר אשדוד. בפורטל תמצאו מידע נגיש אודות ההיסטוריה של העיר, אתריה והאנשים המרכיבים אותה, הרבעים וכל מה שיש לדעת אודות אשדוד.
 |

* אריה אזולאי באתר הסוכנות היהודית
* אריה אזולאי באתר תנועות הנוער היהודיות במרוקו
* סרטונים אריה אזולאי בן שמונים. מרכז תקשורת אשדוד 2013
* אתר למנויים בלבד אריה אזולאי, אני, אריה אזולאי, מבקש: תפסיקו לקרוא לי ישראל השנייה, באתר הארץ, 1 באוקטובר 2020
* אריה אזולאי (1933-), דף שער בספרייה הלאומית

הערות שוליים
------------

1. ↑  אהרון דולב, אריה אזולאי: אשתי סיפרה לי שברחוב אומרים - הפעם יש עשן בלי אש, מעריב, 24 באוקטובר 1986
2. ↑  אלי דנון, אילן בכר ועזרא ינוב, לאחר חקירה בת 8 שעות הוחלט:ראש עיריית אשדוד ייעצר, מעריב, 9 ביוני 1986
3. ↑  עזרא ינוב, נסגר תיק החקירה נגד ראש עיריית אשדוד, מעריב, 20 באוקטובר 1986
4. ↑  אריה אזולאי: אני שמח שיצאתי מהסיוט הזה, מעריב, 19 ביוני 1986
5. ↑  מהמעצר - למפכ"ל, מעריב, 30 ביוני 1986
6. ↑  סגירת תיק אזולאי, מעריב, 20 באוקטובר 1986
7. ↑  זמן מעריב, ראש הוועדה הממונה באופקים פורש, באתר nrg‏, 23 ביולי 2008
8. ↑  חן מור אטיאס, "מביע פומבית את תמיכתי": אריה אזולאי רה"ע לשעבר תומך ב'אשדודים' למועצת העיר, באתר כאן דרום אשדוד, ‏30 בינואר 2024
9. ↑  מערכת האתר, ראש העיר לשעבר דר אריה אזולאי תומך בתנועת אשדודים למועצת העיר, באתר אשדוד נט, ‏30 בינואר 2024
10. ↑  ראש העיר לשעבר אריה אזולאי תומך בתנועת "אשדודים" למועצת העיר, באתר אשדודי, ‏30 בינואר 2024

| ראשי המועצה המקומית ועיריית אשדוד ‏  |
| --- |
| 

|  |
| --- |
| **ראשי המועצה המקומית:** דב גור (1959–1960) • אפרים לנגסנר (1960-1961) • רוברט חיים (1961–1963) • אבנר גרעין (1963–1968) 
**ראשי העירייה:** אבנר גרעין (1968–1969) • צבי צילקר (1969–1983) • אריה אזולאי (1983–1989) • צבי צילקר (1989–2008) • יחיאל לסרי (2008–מכהן) |

 |


| ראשי ועד המתיישבים, מועצת ועיריית אופקים  |
| --- |
| 

|  |  |  |
| --- | --- | --- |
| **לפני ההכרה  במועצה המקומית** | יעקב שמשוני(ראש מרחבים) | יהודה מרציאנו(ועד מקומי) |
| 1955 | 1955–1958 |
|  |
| **כמועצה מקומית** | דב פרידקין(מועצה ממונה) | משה ביתן | יעקב כהן(ועדה קרואה) | משה מייבסקי(ועדה קרואה ונבחר) | יחיאל בנטוב | אברהם רביבו | יחיאל בנטוב | יאיר חזן |
| מ-1958 | מ-1960 | מ-1961 | מ-1963 | מ-1969 | מ-1978 | מ-1983 | 1989–1993 |
|  |
| **כעירייה** | מיכה הרמן (מועצה / עירייה) | יאיר חזן | אבי אסרף | אריה אזולאי(ועדה קרואה) | צביקה גרינגולד(ועדה קרואה) | איציק דנינו |
| מ-1993 | מ-1998 | מ-2003 | מ-2007 | מ-2008 | 2013–והלאה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307881805171
* BnF: cb16764302x (data)
* ISNI: 0000 0003 6928 9562
* LCCN: no2013024527
* SUDOC: 18344969X
* VIAF: 242355688
* WorldCat: lccn-no2013024527

 |